
	Vadovaudamasi Lietuvos Respublikos vietos savivaldos įstatymo 6 straipsnio 39 punktu, Lietuvos Respublikos reklamos įstatymo 12 straipsnio 7 dalimi ir Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo“:
1. T v i r t i n u Birštono savivaldybės išorinės vaizdinės reklamos įrengimo reikalavimus (pridedama).
2. P r i p a ž į s t u netekusiu galios Birštono savivaldybės administracijos direktoriaus 
2019 m. rugpjūčio 27 d. įsakymą Nr. AV-237 „Dėl Birštono savivaldybės išorinės vaizdinės reklamos įrengimo reikalavimų patvirtinimo“ su visais pakeitimais ir papildymais.
3. N u r o d a u šį potvarkį paskelbti Teisės aktų registre. 

Parengė 
Marta Šliumpienė
[bookmark: _Hlk133921229]2023-05-08 
                                                                                               PATVIRTINTA
                                                                                                                 Birštono savivaldybės mero
                                                                                                         2023 m. gegužės 8 d.   
                                                                                                          potvarkiu Nr. MV-29

BIRŠTONO SAVIVALDYBĖS IŠORINĖS VAIZDINĖS REKLAMOS ĮRENGIMO REIKALAVIMAI

I. BENDROSIOS NUOSTATOS
1. Birštono savivaldybės išorinės vaizdinės reklamos (toliau – IVR) įrengimo reikalavimais vadovaujasi Savivaldybės administravimo subjektai, koordinuodami ir reklaminės veiklos subjektai, įrengdami išorinę vaizdinę reklamą Birštono savivaldybės (toliau – Savivaldybė) teritorijoje. 
2. IVR įrengimo reikalavimai taikomi miesto vaizdinei erdvei formuoti, nepriklausomai nuo pastatų ir žemės nuosavybės formos.
3. Jei kiti teisės aktai nustato papildomus ar kitus reklamos naudojimo reikalavimus, taikomos tų teisės aktų nuostatos. 
4. IVR įrengimo taisyklės parengtos vadovaujantis Lietuvos Respublikos ūkio ministro 
2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo“, Lietuvos Respublikos reklamos įstatymu, Lietuvos Respublikos kelių įstatymu.
5. Išorinės vaizdinės reklamos įrengimo taisyklėse vartojamos sąvokos:
Fasado elementai – langai, durys, balkonai, lodžijos ir panašiai.
Informacinė reklama – tai informacinio, visuomeninio pobūdžio reklama: iškabos, turizmo, draustinių, parkų, skverų, saugomų teritorijų informaciniai stendai. 
Išorinė vaizdinė reklama (IVR) – rašytinis reklamos tekstas arba vaizdo reklama, kurių pateikimo priemonės yra ne patalpose. 
Iškaba – prie juridinio asmens ar jo padalinio buveinės pastato pateikta informacija, nurodanti juridinio asmens ar jo padalinio pavadinimą, arba prie juridinio asmens ar individualia veikla besiverčiančio fizinio asmens verslo vietos pateikta informacija, nurodanti juridinio asmens ar individualia veikla besiverčiančio asmens verslo pobūdį (parduotuvė, viešbutis, kirpykla ir pan.). Iškaboje gali būti nurodytas prekių ar paslaugų ženklas, vėliava, emblema, individualia veikla besiverčiančio asmens vardas, pavardė, individualios veiklos vykdymo registracijos pažymos arba įsigyto verslo liudijimo numeris, ar kita papildoma informacija (darbo laikas ir pan.). 
IVR įrenginio projektas – iš anksto parengtų nustatytos sudėties dokumentų, kuriuose pateikiami reklaminės veiklos subjekto sumanyto IVR įrenginio sprendiniai (aiškinamoji dalis, brėžiniai), skirtų IVR įrenginio įrengimui įteisinti ir vykdyti, visuma.
Kilnojamasis reklaminis įrenginys – neturintis tvirto sujungimo su žeme, be pamatų ant žemės pastatomas reklaminis įrenginys.
Komercinė reklama –  tai reklama, kurioje skelbiama su komercine-ūkine, finansine ar profesine veikla susijusi informacija, kuria siekiama skatinti prekių įsigijimą ar naudojimąsi paslaugomis, įskaitant nekilnojamojo turto įsigijimą, turtinių teisių ir įsipareigojimų perėmimą.
Kompleksinis projektas – bendros kompozicijos architektūros ir dizaino projektas tam tikros miesto zonos, aikštės, gatvės, pastatų komplekso ar pastato IVR įrenginių išdėstymui bei jų tipui nustatyti. 
Nuoroda – informacija, kurioje nurodomas gamintojo ar paslaugos teikėjo (objekto) pavadinimas (asmens žymuo) pagal įmonės registravimo pažymėjimą ir / ar pagrindinė veikla, ir / ar adresas, ir / ar kelio kryptis ir kurios pateikimo vieta turi tiesioginį ryšį su reklamuojamo objekto vieta.
Politinė reklama – valstybės politiko, politinės partijos, jos nario, politinės kampanijos dalyvio vardu ir (ar) interesais bet kokia forma ir priemonėmis už užmokestį ar kitokį atlygį, arba kaip auka viešai skleidžiama informacija, kuria siekiama paveikti rinkėjų motyvaciją balsuojant rinkimuose ar referendume, arba kurios skleidimu siekiama propaguoti politinę partiją, jos narį ar kandidatą.
Reklaminis įrenginys – speciali išorinės reklamos pateikimo priemonė (stendas, skydas,  stulpas, iškaba, nuoroda, ekranas ir pan.).
Reklaminis statinys – tvirtai sujungtas su žeme reklaminis įrenginys, pastatytas suplanuotoje teritorijoje, naudojant statybos produktus.
Reklamos plotas – IVR skleidimo, pateikimo plokštuma.
Reklamos davėjas – asmuo, kurio iniciatyva ir interesais naudojama (užsakoma, gaminama, skleidžiama) reklama.
Reklaminės veiklos subjektas – reklamos davėjas, gamintojas, tarpininkas ar skleidėjas.
Socialinė reklama – tai reklama, kurioje visuomenei pateikiama nekomercinė informacija apie valstybės ar vietos savivaldos institucijų, visuomeninių organizacijų bei asmenų vykdomą socialinės apsaugos, sveikatos, aplinkos apsaugos, švietimo, kultūros, mokslo ir pan. politiką bei jos įgyvendinimo priemones.
Trumpalaikė išorinė reklama – tai vienkartinė trumpalaikė (iki 1 mėnesio) įvykio, renginio ir pan. išorinė reklama (pranešimas, kvietimas), pateikiama specialiai tam skirtose vietose.
I zona – Birštono istorinė miesto dalis.

II zona – Birštono kurorto centrinė dalis.
III zona – likusi Birštono miesto dalis.
IV zona – Birštono seniūnijos teritorija.

II. REKLAMINIŲ ĮRENGINIŲ KLASIFIKAVIMAS
6. Pagal reklamos turinį reklaminiai įrenginiai yra šie:
6.1. informaciniai įrenginiai. Juose gali būti ši informacija: 
6.1.1. viešoji miesto informacija:
6.1.1.1. miesto vartų sistema patekimo į miestą vietose (riboženklis, miesto schemos su turistiniais objektais, aptarnavimo įstaigomis);
6.1.1.2. turizmo informacinė sistema (įrenginiai su turistinėmis schemomis, žemėlapiai, krypties į turistinius objektus nuorodos);
6.1.1.3. miesto rajonų, seniūnijų informacinė sistema (įrenginiai, kuriuose yra teritorijos ribų schemos ir bendra informacija);
6.1.1.4. parkų, draustinių informacinė sistema (informaciniai įrenginiai su schemomis ir bendra informacija patekimo į objektus vietose, informacinės krypčių nuorodos);
6.1.1.5. memorialinės, paminklinės lentos ir pan.; 
6.1.2. trumpalaikė nekomercinė reklama;
6.1.3. iškabos;
6.2. komerciniai įrenginiai. Juose gali būti ši informacija:
6.2.1. komercinė reklama;
6.2.2. komercinės nuorodos; 
6.2.3. trumpalaikė komercinė reklama;
6.3. politinė reklama (politinės kampanijos laikotarpiu).
7. Pagal techninius parametrus ir įrengimo vietą reklaminiai įrenginiai yra šie:
7.1. įrenginiai ant pastatų:
7.1.1. ant pastato sienų;
7.1.2. ant pastato stogo; 
7.2. atskirai stovintys reklaminiai įrenginiai:
7.2.1. reklaminiai statiniai;
7.2.2. kilnojamieji reklaminiai įrenginiai;
7.3. įrenginiai ant infrastruktūros objektų (miesto erdvėje virš gatvių, integruoti miesto transporto laukimo paviljonuose);  
7.4. IVR ant transporto priemonių;
7.5. įrenginiai ant laikinųjų statinių (lauko kavinių, statybviečių aptvarų).
8. Pagal įrengiamos reklaminės plokštumos padėtį reklaminiai įrenginiai yra šie:
8.1. statmeni (konsoliniai) pastato fasadui, gatvei;
8.2. lygiagretūs pastato fasadui, gatvei.
9. Pagal užimamą tūrį reklaminiai įrenginiai yra šie:
9.1. plokštuminiai;
9.2. tūriniai.
10. Pagal apšvietimą reklaminiai įrenginiai yra šie:
10.1. šviečiantys (apšvietimas įrengtas įrenginio viduje ar įrenginys apšviestas specialia įranga, nukreipta į reklamos plotą);
10.2. nešviečiantys.
11. Pagal reklamos skleidimo laiką reklaminiai įrenginiai yra šie: 
11.1. trumpalaikiai:
11.1.1. trumpalaikė reklama;
11.1.2. politinė reklama (rinkimų agitacijos metu);
11.1.3. ant statybviečių aptvarų, pastolių, rekonstruojamų pastatų pastolių (iki statybos pabaigos);
11.2. ilgalaikiai (ilgiau kaip 30 (trisdešimt) kalendorinių dienų, išskyrus 11.1.2 ir 11.1.3 punktuose nurodytus atvejus).

III. REKLAMOS ĮRENGIMO PRINCIPAI
BENDRIEJI PRINCIPAI
12. IVR turi derėti prie aplinkos, neužgožti pastatų, išlaikyti pastato architektūrinį vientisumą – neuždengti pastato architektūros detalių ar fasado elementų ir derėti prie fasado ir gatvės išklotinės savo forma, stilistika ir spalva.
13. Leidžiama įrengti IVR įrenginius saugomose ir nekilnojamųjų kultūros vertybių teritorijose tik suderinus su valstybės įstaiga, atsakinga už kultūros vertybių apsaugą, ir saugomos teritorijos steigėjo įgaliota įstaiga.
14. IVR įrenginiai neturi užstoti istorinio miesto dalies turistinėse trasose atsiveriančių vertingų panoramų, gatvių ašyse esančių vertingų architektūros, skulptūros objektų.
15. Įrengiant reklaminius įrenginius, prioritetas teikiamas viešosios miesto informacijos įrenginiams.
 16. Draudžiama įrengti reklaminius įrenginius:
16.1. aikštėse, parkuose, skveruose, rekreacinėse zonose, išskyrus juose esančių aptarnavimo įstaigų informacinę reklamą;
16.2. apžvalgos aikštelėse, jei būtų užstojamos iš jų atsiveriančios vertingos panoramos;
16.3. ant medžių, krūmų ir kitų želdinių, juos uždengti, jiems kenkti ar kitaip juos gadinti;
16.4. Antano Serafino Zenkevičiaus krantinėje, Nemuno promenadoje (šis punktas negalioja jau esamiems, suderintiems įrenginiams);
16.5. ant objektų, kurie nėra pritaikyti reklamai įrengti (vėliavų stiebų, gatvės apšvietimo stulpų, kelio ženklų stiebų, suolų, šiukšliadėžių ir pan.); 
16.6. ant savavališkų statinių;
16.7. neturint žemės, statinių ar kitų objektų, ant kurių jie įrengiami, savininko sutikimo;
16.8. kapinių vizualinės įtakos zonose (išskyrus informacinius įrenginius);
16.9. automobilių stovėjimo aikštelėse, jei būtų užimamos automobilių stovėjimo vietos;
16.10. automobilių keliuose ir jų apsaugos zonose, taip pat gatvėse ir prie jų, jeigu jie gali užstoti technines eismo reguliavimo priemones, kelio ženklus, pabloginti matomumą, akinti eismo dalyvius, atitraukti jų dėmesį, keliant pavojų eismo dalyviams, taip pat draudžiama naudoti reklamą, imituojančią kelio ženklus;
16.11. virš gatvių, išskyrus trumpalaikę išorinę reklamą.
17. Ant tvoros, išskyrus statybvietės aptvėrimus, galima įrengti tik iškabas ir tik tais atvejais, jei nėra galimybės jų įrengti ant pastatų arba jie yra toliau nuo gatvės.
18. Reklaminiai įrenginiai, įrengti ant pritaikytų reklamos pateikimo priemonių (pastatų, tvorų, laikinųjų pastatų, automobilių),  neturi keisti šių objektų dydžio.
19. Konsoliniai reklaminiai įrenginiai negali būti įrengiami toliau kaip 1 m nuo pastato fasado, jie neturi būti virš šaligatvio ir pagal techninius gatvės reikalavimus – negali būti arčiau kaip  0,75 m nuo važiuojamosios gatvės dalies, taip pat neturi užstoti kelio ženklų.
20. Draudžiama įrengti (kabinti, klijuoti ar kitaip tvirtinti) reklamą ant taksofonų kabinų, bankomatų (išskyrus šių objektų savininkų skiriamuosius ženklus), ant monumentaliosios dailės kūrinių, koplytėlių, koplytstulpių, stogastulpių,  monumentaliųjų kryžių, memorialinių statinių ir jų apžvalgos zonose.
21. Draudžiama IVR gamybai naudoti neilgaamžes, nepatvarias medžiagas. Reklaminiams įrenginiams gaminti naudojamų metalo konstrukcijų ir detalių paviršiai turi būti apdoroti antikorozinėmis priemonėmis ir padengti kokybiškomis dangomis.
22. Iškaboms ir reklaminiams įrenginiams gaminti rekomenduojamos šios spalvos: balta, tamsiai raudona, gelsva, juoda (RAL3009, RAL1013, RAL1018, RAL3005, RAL90011, 
RAL 9001). Gali būti naudojamos identiškos spalvos arba šioms spalvoms artimi atspalviai.  
23. Reklaminių įrenginių dydžiai ir pavyzdžiai analogiški pavaizduotiems Birštono savivaldybės išorinės vaizdinės reklamos įrengimo reikalavimų priede. 
24. Politinė reklama įrengiama vadovaujantis Lietuvos Respublikos teisės aktais, reglamentuojančiais politinę reklamą.
25. IVR įrenginiai negali uždengti kitų reklaminių įrenginių.

IŠKABOS
26. Kiekvienam reklamos davėjui leidžiama įrengti vieną iškabą pastato fasado plokštumoje virš ar šalia vitrinų ar durų ir vieną konsolinę iškabą – statmenai fasadui. Kai reklamos davėjui priklauso kelios įeigos į pastatą, leidžiama įrengti iškabas prie kiekvienos įeigos.
27. Iškabos ant fasadų įrengiamos tarp pirmojo ir antrojo aukštų (ne aukščiau kaip antrojo aukšto palangė). Kai vienos paskirties pastatą valdo / nuomoja vienas naudotojas arba kai pastatas aukštesnis nei 3 aukštų, iškabas galima įrengti aukščiau antrojo aukšto, parenkant konkrečiu atveju tinkamiausią aukštį ir dydžius.
28. Iškabos plotas turi būti ne didesnis kaip:
28.1. 0,5 m2, kai iškaba įrengiama ant gyvenamojo pastato;
28.2. 1 m2, kai iškaba įrengiama ant negyvenamojo pastato ir ant kitų prekybos ar paslaugų teikimo vietų.
29. Ant laikinųjų statinių ir ant kitų prekybos ar paslaugų teikimo vietų įrengiamos iškabos plotas, kai joje nurodyta informacija pateikiama ant pritaikytų išorinės reklamos pateikimo priemonių, naudojant lipdukus, užrašus ir pan., turi būti ne didesnis kaip 2 m2.
30. Jei fasade yra specialiai suprojektuotos iškabų vietos, kitur jas kabinti draudžiama.
31. Gyvenamųjų namų kiemuose įsikūrusių įstaigų, turinčių bendrą su gyventojais įeigą, iškabos tvirtinamos šalia tarpuvarčių ar durų. Draudžiama kabinti iškabas ant bendrų vartų ar durų.
32. Leidžiama tarpuvartėse kabinti tik plokščias iškabas, tvirtinamas prie įvažos pagrindinių ar šoninių sienų, nemažinant tarpuvarčių pločio.
33. Kai iškaba įrengiama ant daugiabučių gyvenamųjų namų butų ir kitų patalpų savininkų bendrosios dalinės nuosavybės teise valdomų bendrojo naudojimo objektų, jai įrengti negali būti naudojamas apšvietimas. 

KOMERCINĖS REKLAMOS ĮRENGINIAI
34. Prioritetas turi būti teikiamas didesnių investicijų reikalaujantiems, naujesnių technologijų komercinės reklamos įrenginiams.
35. Reklaminiai statiniai turi būti projektuojami ir įrengiami vienodais atstumais tarp reklaminių įrenginių, bendroje lygiagrečioje ašyje nuo gatvės važiuojamosios dalies krašto.
36. Draudžiama įrengti reklaminius statinius gatvių zonose, kuriose yra per daug IVR įrenginių. 
37. Reklaminis įrenginys negali būti įrengiamas ant dviračių takų, šaligatvio pėsčiųjų srautų zonoje. 
38. Draudžiama statyti reklaminius įrenginius ant šaligatvių (viešojo transporto stotelėse). 

IV. REKLAMOS ĮRENGIMO I, II, III ZONOSE REIKALAVIMAI
39. IVR, įrengiama I, II zonose, turi būti aukštos estetinės kokybės – turi būti skatinama kurti vienetinius meninius kūrinius, turinčius išliekamąją ir visuomeninę vertę. 
40. Rengiant iškabų projektus I, II zonose, turi būti atsižvelgiama į architektūrinės aplinkos specifiką, spalvinę dermę, projektuojamos iškabos dydžio ir formos santykį su architektūrine aplinka. Iškabos negali vizualiai pažeisti fasadų detalių ritmikos.
41. Rengiant iškabų projektus I, II zonose, turi būti ieškoma analogų istorinėse formose, dekoro elementuose.
42. Rekomenduojama iškabose pateikti minimalią informaciją, o kitą reklamą pateikti  vitrinose.
43. Ant fasado komponuojamas tūrinių raidžių užrašas privalo derėti prie pastato architektūros stiliaus, jis turi būti atitinkamo šrifto ir mastelio. Didžiausias raidžių aukštis – 0,26 m (didžiosios raidės).
44. Draudžiama įrengti atskirus įmonių tipinius reklaminius šviečiančius įrenginius su prekių ženklais. Jie gali būti komponuojami pačioje iškaboje, neužgožiant jos savo dydžiu, arba įrengiami vitrinose.
45. Draudžiama įrengti I zonoje stacionarius reklaminius įrenginius ir reklamines vėliavėles, išskyrus viešosios miesto informacijos įrenginius. 
46. Draudžiama įrengti kilnojamuosius reklaminius įrenginius. 
47. IVR gamybai leidžiama naudoti tradicines medžiagas: metalą, medį, tekstilę, keramiką, gipsą, stiklą, akmenį ir kita. Iš plastiko leidžiama gaminti tik kai kurias reklamos įrenginio dalis. Draudžiama IVR gamybai naudoti fluorescencinius dažus.
48. Natūralios pastatų apdailos medžiagos reklamos tikslams negali būti dažomos.



V. BAIGIAMOSIOS NUOSTATOS
49. Asmenų skundai dėl išorinės vaizdinės reklamos įrengimo reikalavimų nagrinėjami Lietuvos Respublikos administracinių bylų teisenos įstatymo nustatyta tvarka. 
50. Birštono savivaldybės administracijos Architektūros ir kraštotvarkos skyrius yra atsakingas už IVR įrengimą, priima sprendimus dėl IVR įrenginių estetinio vaizdo ir jų dydžių atitikties išorinės vaizdinės reklamos įrengimo reikalavimams. 

